দাতা দেশসমূহ এবং এনজিওগুলো শিক্ষা, স্বাস্থ্য এবং পুষ্টি বৃদ্ধিকে দারিদ্র্য বিমোচনের হাতিয়ার হিসেবে ব্যবহার করার পক্ষপাতি। তারা চায়, শিশুরা স্কুলে যাক, কাজ না করুক প্রতিদিন বিশুদ্ধ পানি এবং এক গ্লাস দুধ পান করুন। এ লক্ষ্যে তারা মজুরী বা সাহায্যের আবরণে দারিদ্র্য বিমোচন কর্মসূচি বা প্রকল্প অর্থায়ন করে থাকে। তাদের এ সকল কর্মসূচি কল্যাণমূলক এতে কোন সন্দেহ নেই। কিন্তু এ সকল কর্মসূচি টেকসই দারিদ্র্য বিমোচনের জন্য পর্যাপ্ত নয়। বাংলাদেশের আর্থ-সামাজিক বাস্তবতাকে বিবেচনায় এনে দারিদ্র্য বিমোচন কর্মসূচি গ্রহণ করতে হবে। গ্রামের শিশুরা গরু চরায়, লাকড়ি সংগ্রহ করে, টিউবওয়েল থেকে খাবার পানি আনে। এ সকল কাজের ফলে তারা নিয়মিত স্কুলে যেতে পারে না। প্রায়শ স্বাস্থ্যগত সমস্যায় ভোগে। পুষ্টিজনিত সমস্যাতো লেগেই আছে। দাতা সংস্থার অনুদানের উপর স্থায়ীভাবে এ সকল কর্মসূচির জন্য নির্ভর করা যাবে না।। দারিদ্র্য বিমোচনের জন্য সম্পদ ও কর্মসংস্থান সৃষ্টি অপরিহার্য এবং এ লক্ষ্যে গৃহীত ব্যবস্থা হতে হবে স্বাবলম্বী। আত্ম-অর্থায়নের (Self-financing ) মাধ্যমে দারিদ্র্য বিমোচনের উদ্যোগ গ্রহণ করতে হবে। অন্যের দানের উপর দীর্ঘকাল স্থায়ীভাবে নির্ভর করা যায় না।